રાઈટ ટુ એજ્યુકેશન (RTE) એક્ટ અંતર્ગત ધોરણ-૧માં પ્રવેશ ફાળવ્યા બાદ હવે સ્કૂલોએ પોતાની મનમાની શરૂ કરી છે. શહેરની અનેક સ્કૂલોએ RTEમાં પ્રવેશ ફાળવ્યા હોય તેવા વિદ્યાર્થીઓને પ્રવેશ આપવા ઈનકાર કરી દીધો છે. જેમાં વધુ એક નામનો ઉમેરો થયો છે. આંબાવાડી ખાતે આવેલી અમૃત જ્યોતિ સ્કૂલના સંચાલકોએ પણ RTE મુદ્દે પોતાની મનમાની શરૂ કરી છે અને વિદ્યાર્થીઓને પ્રવેશ ફાળવવાનો ઈનકાર કરી દીધો છે. જેના પગલે વાલીઓએ સ્કૂલમાં હોબાળો કર્યો હોવાનું જાણવા મળે છે. આમ, શિક્ષણ વિભાગના આદેશનો પણ સ્કૂલો ખુલ્લેઆમ ઉલ્લંઘન કરતી હોઈ વાલીઓમાં ભારે રોષ ફેલાયો છે. બીજી બાજુ સ્કૂલો પ્રવેશ આપતી ન હોવાના મુદ્દે રજૂઆત કરવામાં આવે ત્યારે અધિકારીઓ દ્વારા પણ કાર્યવાહી કરાતી ન હોવાનું વાલીઓ જણાવી રહ્યા છે.